als_Latn dik_Latn sag_Latn
“Mekanizmat” e Partizanit bllokohen ndaj Vllaznisë
Një perlë për të shpëtuar nga errësira. Idris Batha me një parabël të denjë për skenat e futbollit europian i dhuroi një pikë Partizanit në transfertën e Shkodrës ndaj Vllaznisë, në një takim që po merrte udhën e disfatës, dhe një tjetër humbje pas eliminimit shokues nga kupa do kish qënë ndoshta një tronditje psikologjike e parekuperueshme.
Sfida e “Loro Boriçit” preket shumë shpejt nga drithërimat kur Eraldo Çinari zvanit ngjyrën e kuqe duke kaluar në epërsi Vllazninë. Kundërsulmi i shkodranëve transportohet nga kapiteni Shtubina për tek mesfushori 20 vjeçar që i krijon hapësirën vetes e më pas ndëshkon Hoxhën me të majtën e tij kirurgjikale. Demat të tronditur mundohen të mbledhin forcat, Ekuban është i pari që tenton të rivendosë ekuilibrat pa shënjestruar portën. Ganezi tenton edhe në minutën e 18-të por përfundimi është i njëjtë. Kryeqytetasit janë më të përqëndruar në ndërtimin e aksioneve por nuk i afrohen seriozisht kuadratit të vendasve. Në sekondat e fundit të pjesë së parë Vila i shërbyer nga Trashi nuk gjen kuadratin e Vllaznisë. Në segmentin e dytë, të besuarit e Starovës shtojnë një tjetër “marsh” në ofensivën e tyre duke e detyruar ekipin verior të tërhiqet në mbrojtje. Demat pretendojnë një 11 m, kur gjuajtja e Vilës ndalet në dora e Markut, për gjyqtarin Jemini distanca është shumë e afërt për tu konsideruar si prekje e vullnetshme. Më tej të kuqtë kanë mundësinë ideale për të rikthyer baraspeshën. Vila godet drejt portës, topi përplaset në shtyllë, mesfushori tenton edhe një herë duke gjetur reagimin e portierit Agovic. Partizani vijon të ngulmojë, Trashi ekzekuton një goditje dënimi pa shënjestruar portën e kuqebluve. Skuadra e Cungut del për një moment nga “morsa” e të kuqve , kur Kalaja nga distanca për pak e dërgon brënda kuadratit gjuajtjen e tij. Ndërkohë Agovic vesh petkun e të pakalueshmit teksa devijon në mënyrë të mrekullueshme goditjen me kokë të izraelitit Azubel. Tentativat e demave shpërblehen disa çaste më vonë. Fantastik veprimi i Idris Bathës. 24 vjecari me një qetësi anormale për situatën ku ndodhej ekipi i tij, nxjerr nga “cilindri” një gjuajtje të zgjuar që kalon me butësinë më të ëmbël mbi kokën e portierit Agovic duke pushuar në rrjetë, pavarësisht tentativës së dëshpëruar të Cicmil.
Goli motivon kryeqytetasit. Ekuban për pak kalon në avantazh skuadrën e tij, por Agovic zgjatet duke devijuar gjuajtjen e sulmuesit 22 vjeçar. Në sekondat e fundit provon edhe Fili me kokë, gardiani i Vllaznisë bllokon gjithçka. Duket se kanë rinisur të bllokohen mekanizmat e Partizanit, barazimi i tretë rradhazi në kampionat dhe një eliminim i pabesueshëm në kupë. Të ketë mbaruar vërtetë medikamenti i Starovës?! Natyrisht merita të padiskutueshme Vllaznisë, nuk ja vodhi askujt pikën.
/Oranews.tv/
als_Latn als_Latn als_Latn als_Latn ind_Latn